РЕШЕНИЕ НА КОМИСИЯТА
от 28 април 2008 година
за изменение на Решение 2000/57/ЕО относно събития, които следва да бъдат докладвани в рамките на системата за ранно предупреждение и реагиране за превенцията и контрола на заразните болести
(нотифицирано под номер C(2008) 1574)
(текст от значение за ЕИП)
(2008/351/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2119/98/ЕО на Европейския парламент и на Съвета от 24 септември 1998 г. за създаване на мрежа за епидемиологично наблюдение и контрол на заразните болести в Общността (1), и по-специално член 1 и 7 от него,
като има предвид че:
(1)
В приложение I към Решение 2000/57/ЕО от 22 декември 1999 г. относно системата за ранно предупреждение и реагиране за превенцията и контрола на заразните болести съгласно Решение 2119/98/ЕО на Европейския парламент и на Съвета (2) се определят събитията, които се докладват от компетентните здравни органи на всяка държава-членка в рамките на гореспоменатата система.
(2)
Системата за ранно предупреждение и реагиране на мрежата на Общността следва да се запази за изброените в приложение I към Решение 2000/96/ЕО (3) събития или за всяка друга заразна болест съгласно член 7 на посоченото решение, които сами по себе си или във връзка с други подобни събития представляват или е възможно да представляват потенциална заплаха за общественото здраве.
(3)
В заключенията си от 30 ноември и 1 декември 2006 г. Съветът на Европейския съюз счете, че по силата на Решение 2119/98/ЕО Световната здравна организация и мрежата на Общността следва да бъдат уведомени за потенциални спешни случаи, застрашаващи общественото здраве, които са от международно значение, по едно и също време с мрежата на Общността, за да се предотврати евентуално забавяне.
(4)
Според Международните здравни правила (2005 г.), които влязоха в сила на 15 юни 2007 г., компетентните органи в държавите-членки трябва да уведомят или да се консултират със Световната здравна организация по определени събития, свързани с общественото здравеопазване, особено събития, които представляват критични ситуации за общественото здраве и са от международно значение, както и по каквато и да е мярка, свързана със здравеопазването и приложена като реакция към въпросните събития.
(5)
Посочените уведомления и консултации, засягащи заразните болести съгласно приложението към Решение 2119/98/ЕО, следва да бъдат извършени чрез системата за ранно предупреждение и реагиране, създадена съгласно Решение 2000/57/ЕО, едновременно с уведомяването и на Световната здравна организация, за да се гарантира, че Комисията и другите държави-членки са уведомени своевременно.
(6)
Приложение I към Решение 2000/57/ЕО следва да бъде съответно изменено.
(7)
Мерките, предвидени в настоящото решение, съответстват на становището на комитета, създаден съгласно член 7 от Решение 2119/98/ЕО,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2000/57/ЕО се изменя в съответствие с приложението към настоящото решение.
Член 2
Настоящото решение се прилага от 1 май 2008 г.
Член 3
Адресати на настоящото решение са държавите-членки
Съставено в Брюксел на 28 април 2008 година.